Хайнрих Хайне
Не зная какво предвещава…
Лорелай

Превод от немски: Димитър Стоевски, —

chitanka.info

Не зная какво предвещава

тъгата, що тъй ме гнети —

легенда от дни стародавни

неспирно в душата кънти.

Просторът е хладен. И плиска

потайно Рейн в ранния мрак;

планинския връх се разискря

на слънцето в сетния зрак.

Там горе седи непозната

девойка — една на света;

сияе във накити златни

и реши косите си тя.

От злато е нейният гребен

и песен тя пее на глас;

напевът й чуден, вълшебен

разлива нечувана власт.

Във малката лодка лодкарят

покъртен отпуска весла;

той гледа нагоре, немари

опасната стръмна скала.

Лодкаря, безумно унесен,

поглъщат вълните накрай —

към гибел със своята песен

го тласна сама Лорелай.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.